Dullstroom-plaasmoord: Boer se broer óók op plaas vermoorSarel Janse van Rensburg. Foto: Verskaf Sarel Janse van Rensburg (75), wat Donderdag op ŉ plaas naby Dullstroom vermoor is, se broer en skoonsuster is twee jaar gelede op hul plaas vermoor. Janse van Rensburg het as plaasbestuurder gewerk op die plaas Froggy Pond in die Tonteldoos-omgewing naby Dullstroom. Werkers het Donderdagoggend op sy liggaam in die badkamer afgekom. Claudine van Wyk, Janse van Rensburg se dogter, het aan Maroela Media gesê twee mans het vermoedelik die huis betree en die kluis in die badkamer gevind. “My pa het moontlik toe by die huis aangekom en hulle verras. Hulle het hom vieslik vermink. Hy is met ŉ mes in die bors gesteek en in die kop geskiet,” het sy gesê. Haar pa, ŉ wewenaar, het alleen op die plaas gebly. “Ons het ook ŉ familieplaas sowat 1 km van Froggy Pond af. My ma is 12 jaar gelede aan ŉ hartaanval oorlede.” Janse van Rensburg saam met sy dogter, Claudine. Kol. Ronel Otto, woordvoerder van die polisie, het vroeër aan Maroela Media gesê twee verdagtes, 21 en 25 jaar oud, is kort na die moord in hegtenis geneem. “Gesteelde goedere wat aan die slagoffer behoort is in hul besit gevind,” het Otto gesê. Volgens Van Wyk is die kleinkas, ŉ selfoon, rewolwer en pistool gesteel. “Ek glo nie eers daar was R50 in die kleinkas nie. My pa het gewoonlik nie baie geld by hom gehad nie.” Haar pa is vermoedelik met sy eie pistool doodgeskiet. Janse van Rensburg sou in November sy 76ste verjaardag gevier het. Van Wyk het gesê haar pa se broer, Johan van Rensburg (77) en sy skoonsuster, Gloudien (62), is in 2012 op hul plaas naby Baltimore vermoor. Janse van Rensburg word oorleef deur sy dogter Claudine, haar tweelingbroer Steyn, en nog ŉ seun, Charl sowel as talle kleinkinders. Die foto van Janse vam Rensburg en sy kinders en kleinkinders is op sy 70ste verjaardag geneem.